25 aprilie 2025

**Comunicat de presă**

Distrigaz Sud Reţele aduce următoarele precizări cu privire la sistarea temporară a alimentării cu gaze naturale **în localitatea Predeal, județul Brașov**.

În urma unei avarii produse asupra rețelei de distribuție a gazelor naturale,ca urmare a acțiunilor de săpare mecanică realizate lângă rețeaua de distribuție de către o companie terță, Distrigaz Sud Rețele **a luat măsura sistării alimentării cu gaze naturale** în data de 25 aprilie 2025, începând cu ora 11:00, în localitatea Predeal, pe străzile Națională și Olăresei.

Astfel, s-a sistat alimentarea cu gaze naturale pentru141 de clienți casnici și non-casnici.

Echipele Distrigaz Sud Rețele sunt în teren și fac toate demersurile necesare pentru remedierea avariei în cel mai scurt timp posibil. **Reluarea alimentării cu gaze naturale a clienților afectați se va face în cursul zilei de 25 aprilie, începând cu ora 17:00. Facem precizarea că această acțiune se realizează pentru fiecare client în parte și este condiționată de prezența clienților la domiciliu.**

Menționăm, de asemenea, faptul că, potrivit legislației în vigoare, în zona de protecție a rețelelor de distribuție a gazelor naturale **nu este permisă săpătura mecanizată, aceasta putându-se efectua exclusiv manual.**  De asemenea, **companiile care efectuează lucrări în carosabil ce pot afecta reţeaua de distribuţie a gazelor naturale au obligaţia să solicite un aviz tehnic şi consultanţă tehnică din partea Distrigaz Sud Reţele tocmai pentru a preîntâmpina astfel de situații.**

După reluarea alimentării cu gaze naturale, în cazul în care clienţii simt miros de gaze, sunt rugați **să aerisească imediat încăperea, să nu provoace scântei, să nu acționeze întrerupătoarele electrice, să nu folosească aparatele electrocasnice și, dacă este posibil, să închidă robinetul de alimentare cu gaze naturale.**

Dacă mirosul de gaze din încăperi persistă, în ciuda respectării acestor măsuri, clienţii pot apela numărul **021 9281 dedicat situațiilor de urgență.**

Ne cerem scuze pentru inconveniențele create clienţilor noştri şi le mulţumim pentru înţelegere.

Biroul de Presă

Distrigaz Sud Rețele

*Distrigaz Sud Rețele este lider în distribuția de gaze naturale în România, cu o expertiză de 50 de ani în acest domeniu, având 2.270.000 clienți, circa 23.800 km rețea și 2.842 de angajați. Distrigaz Sud Rețele operează rețeaua de distribuție de gaze naturale în 1.398 de localități, pe raza a 20 județe din sudul și centrul României: Argeș, Brăila, Brașov, Buzău, Călărași, Constanța, Covasna, Dâmbovița, Dolj, Galați, Giurgiu, Gorj, Ialomița, Ilfov, Olt, Prahova, Tulcea, Vâlcea, Vrancea, Teleorman și în Municipiul București.*